Is-Segretarju Parlamentari responsabbli mill-Ippjanar Michael Farrugia ppubblika white paper għall-konsultazzjoni pubblika b’għadd ta’ reviżjonijiet għal-liġi tal-2010 li tirregola l-ambjent u l-ippjanar tal-izvilupp. Dr Farrugia qal li l-Gvern irid proċess ta’ applikazzjonijiet iktar sempliċi u għalhekk qed tkun proposta sistema ta’ ‘fast track’ fejn applikazzjonijiet li jkunu evidenti skont il-policies u fiż-żona tal-iżvilupp jibdew ikunu approvati fi żmien xahar. Ir-reviżjonijiet huma indirizzati b’mod ewlieni billi l-MEPA tinqasam f’żewġ awtoritajiet, waħda dwar l-ambjent u oħra dwar l-ippjanar. Dr Farrugia ħabbar l-Awtorità bl-isem ġdid ta’ Awtorità dwar l-Ippjanar tal-Iżvilupp (DPA), se tkun responsabbli mill-ippjanar, il-proċessi ta’ applikazzjonijiet u anke l-infurzar. Il-bidliet proposti jikkonsistu fost oħrajn f’awtorità li se taħtar Kunsill Eżekuttiv (ex officio) magħmul minn Chairman Eżekuttiv u miċ-Chairpersons tal-Bord tal-Ippjanar, il-Bord għar-Regolamenti tal-Bini u l-Bord tas-Sanità. Rigward is-sistema tal-appelli, Dr Farrugia qal li qed ikun propost li jinstemgħu quddiem Tribunal ġdid għall-Ambjent u l-Ippjanar. Fl-istess waqt il-Gvern qal li se jraħħas it-tariffi għal min jagħmel appell. Tibdil fil-kontroll tal-iżvilupp Matul il-konferenza tal-aħbarijiet sar magħruf ukoll li se tinbidel id-difenizzjoni fil-liġi tal-kelma żvilupp waqt li se jerġgħu jidħlu lura il-permessi Outline li huwa permess fil-prinċipju tal-iżvilupp. Ingħad ukoll li se tispiċċa l-iskeda sitta li hija lista ta’ żviluppi li ma jistgħux jiġi ssanzjonati. Minflok l-Awtorità se timponi multi jekk tapplika biex tissanzjona izvilupp illegali u tibqa’ tħallas multi sakemm joħroġ il-permess. Rigward l-infurzar ingħd li se jkun hemm twissija qabel toħroġ nota ta’ infurzar. It-twissija se tkun itwal mil-lum u valida għal 50 jum. L-Awtorità tista’ taġixxi mill-ewwel jekk ikun hemm każ ta’ emerġenza waqt li avviż ta’ infurzar jaqa’ jekk wiehed japplika biex jissanzjona l-illegalità.